Kien b'jeans blu li issa sar ċelesti, flokk kannella tal-Levi's daqstant ċarat u l-imgħażqa f'idejh. Dak il-flokk qisu kien kiber miegħu. Naħseb kelli xi ħdax –il sena, u meta kont nara 'Levi's' jew 'Diesel', għajnejja kienu jinfetħu daqskemm illum il-ġurnata qalbi tħabbat meta nkun qed niġri t-telgħa tas-Saqqajja. Skont ommi, dak il-flokk kien xtrah meta kienu għadhom għarajjes, mingħand il-Moyga tal-Belt, ħanut li dak iż-żmien kien diġà jeżisti. Kien x'aktarx jiswa ftit anqas minn ġurnata xogħol, u lili kien qed itini liċenzja biex meta jmiss nixtru flokk ieħor, nixtruh tad-ditta. Ankè huma meta kienu żgħar riedu jkunu 'Li mhux tagħna ma mmissux. Imma ara din it-tina. Għandha l-fergħa qed taqbeż fuq il-biċċa tagħna, mela dik issa saret tagħna. Hemm żewġ tiniet, mur aqtagħhom għal ommok.' 'Qtajthom pa. Taf kemm fiha bebbux mill-abjad dik it-tina. Qed itaqqlu s-siġra, le?' 'Hekk hu!', tbissem. 'Ħa naqla' ftit biex ikolli biex nistad?' Mhux li qatt kont wisq innamrat mal-qasba imma dak iż-żmien jista' jkun li kien għad kif kont xtrajt qasba u moħħi kien għaddej f'furja ta' sajd. Il-Ħadd ta' qabel kont għamilt siegħat fix-xemx nistad bil-ħobż imxarrab tant li filgħaxija nfraġt. Li ma qbadt xejn kien għax ma kellix bebbux abjad. Wara ftit ħin jaħsibha, qalli mur, imma biex ngħaddi kemm jista' jkun mal-ħajt tas-sejjieħ biex ma ngħaffiġlux. Fuq ir-raba missieri kien qisu ommi fuq id-dar, kemm jista' jkun ma ngħaffġux. 'Tagħmilli belgħa kafè?', ftit wara li feġġejt b'landa bebbux abjad f'idi staqsieni. Wara li ħallieni nidħol fl-għalqa tal-ġar, ma kontx stajt ngħidlu le. Kont naf li għawweġ prinċipju għalija bħal li kieku Fidel Castro xtara flixkun Coca lil ibnu. Għamilt il-kafè jew aħjar ferrajt mit-termos, u mxejt bih lejh. Hekk kif rani, mingħajr ħsieb ta' xejn waħħal l-imgħażqa fil-ħamrija, il-ġebla kbira li kienet isservi ta' bejnietna u l-ġar inbidlet f'magħqad, poġġa fuqha u fl-istess ħin qabad biċċa tuba żgħira li kważi beda jmelles. Schengen kien ħafna 'l bogħod dak iż-żmien, il-fruntieri kienu bis-suldati armati magħhom u l-barbed-wire msaddad kien normali fl-egħlieqi Maltin. Għal missieri u l-ġar ġebla kienet biżżejjed. Jekk xejn jinġabru l-bebbux wara l-ewwel xita.
Memorja